# Ajourført våren 2018

**VEDTEKTER OG DRIFTSREGLER FOR LØKKE BARNEHAGE SA**

1. Vedtekter for samvirkeforetaket fastsettes av årsmøtet jfr. pkt. 14.

2. Barnehagevedtektene pkt. 1 – 19 fastsettes av eierstyret.

# Vedtekter for samvirkeforetaket Løkke Barnehage SA, org. nr. 971 474 130

**vedtatt på årsmøte den 28.03.2012, sist endret den 13.03.2018.**

# 1-1 Sammenslutningsform, foretaksnavn og forretningskontor m.v.

Sammenslutningen er et samvirkeforetak med foretaksnavnet Løkke Barnehage SA.

Foretaket har forretningskontor i Sarpsborg kommune.

# 1-2 Formål

Foretakets formål er å eie og drive barnehage til det beste for medlemmene og deres barn. Foretaket skal fremme medlemmenes økonomiske interesser gjennom deres deltakelse i virksomheten som kjøpere av barnehagetjenester fra foretaket. Formålet er ikke kapitalavkastning til medlemmene. Eventuelt årsoverskudd skal godskrives egenkapitalen i foretaket.

***1-3 Medlemskap***

Foretaket er åpent for foreldre/foresatte som får tilbud om barnehageplass i barnehagen. Når foreldre/foresatte har akseptert tilbud om barnehageplass, plikter de å bli medlem avforetaket. Medlemskapet kan etter avtale med daglig leder overdras mellom foresatte som har felles barn.

Medlemmene skal ikke betale medlemskontingent.

Medlemmene hefter ikke overfor kreditorene for foretakets forpliktelser.

Foretaket kan bruke elektronisk kommunikasjon når det skal gi meldinger, varsel, informasjon, dokument og lignende etter samvirkeloven til medlemmene såfremt medlemmet uttrykkelig har godtatt det og ikke noe annet følger av lov om samvirkeforetak.

Når et medlem skal gi meldinger eller lignende etter lov om samvirkeforetak, kan medlemmet gjøre dette ved hjelp av elektronisk kommunikasjon til den e-post adressen eller på den måten daglig leder eller styret har fastsatt til dette formålet.

# 1-4 Andelsinnskudd

Foreldre som får tilbud om barnehageplass i barnehagen må betale ett andelsinnskudd for hver barnehageplass som er akseptert uavhengig av barnehageplassens størrelse. Andelsinnskuddet skal være betalt før medlemmet kan benytte sin rett til bruk av barnehageplass. Et andelsinnskudd er på kr 500. Andelsinnskuddet forrentes ikke.

Hvert innbetalte andelsinnskudd gir rett til én barnehageplass. Det er anledning til å betale flere andelsinnskudd.

***1-5 Utmelding***

Et medlem plikter ved skriftlig utmelding å melde seg ut av foretaket samtidig som barnehageplassen blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.

Har medlemmer flere barnehageplasser plikter medlemmet ved skriftlig utmelding å melde seg ut av foretaket samtidig som siste barnehageplass blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.

Ved utmeldingsfristens utløp har medlemmet krav på å få tilbakebetalt andelsinnskuddet.

Medlemmer med flere barnehageplasser har krav på å få tilbakebetalt ett andelsinnskudd etter oppsigelsestidens utløpfor hver barnehageplass.

# 1-6 Styret

Foretaket skal ha et styre som skal bestå av en styreleder en nestleder og minst 2 og høyst 4 andre medlemmer i tillegg til 1 varamedlem. Styrets nestleder har også rollen som sekretær.I tillegg skal det velges en representant og en vara utenom daglig leder fra de ansatte.

Ansattrepresentanten har plikt til å møte på styremøter ved innkalling og har rett til å uttale seg på vegne av de ansatte. Daglig leder har plikt til å møte på styremøter ved innkalling. Daglig leder skal være med på saksbehandlingen i styret, og har rett til å uttale seg. Daglig leder kan selv innkalle til styremøter hvis det er et behov for det.

Funksjonstiden for styreleder og de andre medlemmene er to år. Lederen og økonomiansvarlig er på valg i partallsår mens nestleder og inne-uteansvarlig er på valg i oddetallsår. Varamedlemmer velges for ett år. Styreleder, styremedlemmer og varamedlemmer kan gjenvelges men det må påses at de kan sitte for to år av gangen.

Styret skal velges av årsmøtet. Årsmøtet velger styremedlemmene styreleder, nestleder, økonomiansvarlig og inne-uteansvarlig ved særskilt valg.

Styrets medlemmer får honoraret som fastsettes av årsmøte men er minimum følgende:
Leder: 7,48 % av 1G

Nestleder med sekretæransvar, økonomiansvarlig og inne/uteansvarlig: 5,34 % av 1G

Daglig leder og representant fra ansatte får avtalt kompensasjon.

***1-7 Styrets oppgaver***

Styret skal lede virksomheten i samsvar med lov, vedtekter og årsmøtets vedtak. Styret kan ta alle avgjørelser som ikke i loven eller vedtektene er lagt til andre organer.

Styreleder skal sørge for at styret holder møte så ofte som det trengs. Et styremedlem eller daglig leder kan kreve at styret sammenkalles for å ta opp bestemte saker.

Styret skal føre protokoll over styresakene i samsvar med samvirkeloven. Protokollen skal underskrives av de styremedlemmene som har vært med på styrebehandlingen.

Styret skal sørge for en forsvarlig organisering av virksomheten.

Styret skal fastsette planer og budsjett for virksomheten, og orientere om budsjettet på årsmøtet.

Styret skal holde seg orientert om foretakets økonomiske situasjon og skal se til at det blir ført fullgod kontroll med virksomheten, regnskapet og formuesforvaltningen.

Styret velger regnskapsfører. Styret har ansvaret for at regnskapet sammen med styrets beretning legges frem for årsmøtet.

Styret skal sette i verk de undersøkelsene som styret mener er nødvendig for å kunne utføre sine oppgaver. Styret skal sette i verk slike undersøkelser dersom en eller flere av styremedlemmene krever det.

Styret skal føre tilsyn med daglig leder og virksomheten i foretaket for øvrig. Styret bør fastsette instruks for daglig leder.

Styret har arbeidsgiveransvaret i barnehagen.

Styret skal utarbeide en styreinstruks.

***1-8 Styrets vedtak***

Styret kan treffe vedtak når mer enn halvparten av alle styremedlemmene er tilstede eller er med på saksbehandlingen. Styret kan likevel ikke treffe vedtak uten at alle styremedlemmene så langt det er mulig har fått anledning til å delta i behandlingen av styresaken. Har noen styremedlemmer forfall, skal et varamedlem innkalles der det er hensiktsmessig.

Et styrevedtak krever at flertallet av de styremedlemmer som er med på behandlingen av en sak, har stemt for. Står stemmene likt, gjelder det som møtelederen har stemt for. De som stemmer for et vedtak som innebærer en endring, må likevel utgjøre minst en tredjedel av alle styremedlemmene. For enkeltsaker kan styret fatte vedtak uten å møtes så lenge alle medlemmene stemmer likt.

Ved valg og ansettelser er den som får flest stemmer valgt eller ansatt. Styret kan på forhånd fastsette at det skal stemmes på nytt dersom ingen får flertall av de stemmene som er gitt. Står stemmetallet likt ved valg av styreleder eller møteleder, blir valget avgjort ved loddtrekning. I andre tilfeller der stemmene står likt, gjelder det som møtelederen har stemt for.

# 1-9 Daglig leder

Foretakets daglige leder ansettes av styret.

Daglig leder skal stå for den daglige administrative og pedagogiske ledelsen av virksomheten i foretaket og skal følge de retningslinjer og pålegg som styret har gitt i styrets instruks til daglig leder og daglig leders stillingsbeskrivelse.

Den daglige ledelse omfatter ikke saker som etter forholdene i foretaket er av uvanlig art eller av stor betydning.

Daglig leder kan ellers avgjøre en sak etter fullmakt fra styret i hvert enkelt tilfelle eller når det er til vesentlig ulempe for foretaket å vente på styrevedtak. Styret skal ha melding om avgjørelsen så snart som mulig.

Daglig leder skal sørge for at foretakets regnskap er i samsvar med lov og forskrifter, og at formuesforvaltningen er ordnet på en betryggende måte.

Daglig leder har ansvar for at barnehagen har et internkontrollsystem som er i henhold tilgjeldende lover og forskrifter.

Daglig leder skal minst hver fjerde måned, i møte eller skriftlig, gi styret melding om virksomheten i foretaket, tilstand for foretaket og resultatutviklingen.

Styret og det enkelte styremedlem kan til enhver tid kreve at daglig leder gir styret en nærmere redegjørelse for bestemte saker.

# 1-10 Årsmøte

Årsmøtet er foretakets øverste organ.

Ordinært årsmøte skal avholdes innen utgangen av april måned hvert år.

Styret skal kalle inn til ekstraordinært årsmøte når styret finner det nødvendig, eller når revisor eller minst ti prosent av medlemmene krever det og samtidig oppgir hvilke saker de ønsker behandlet.

Årsmøtet ledes av styrelederen med mindre årsmøtet velger en annen møteleder.

***1-11 Innkalling til årsmøte***

Styret innkaller skriftlig til årsmøte med minst 4 ukers varsel.

Innkallingen skal klart oppgi de sakene som årsmøtet skal behandle, samt tid og sted for møtet. Forslag om vedtektsendringer skal tas inn i innkallingen.

Saker et medlem ønsker tatt opp på årsmøtet skal meldes skriftlig til styret i så god tid at de kan tas med i innkallingen. Er innkallingen allerede sendt, skal det sendes ny innkalling dersom den kan komme frem minst en uke før årsmøtet skal holdes.

# 1-12 Saker som skal behandles på årsmøtet

Valg av referent og to personer til å underskrive protokollen.

Utarbeidelse av liste over møtende medlemmer på møtet, antall stemmeberettigede og hvor mange stemmer disse har.

Gjennomgang av styrets årsmelding.

Godkjennelse av årsregnskap.

Valg av styremedlemmer.

Valg av revisor.

Eventuelle forslag til vedtektsendringer

Eventuelt forslag til oppløsning.

Andre saker som er korrekt meldt inn for behandling

# 1-13 Stemmeregler for årsmøtet

Hvert medlem har èn stemme på årsmøtet, med mindre noe annet her er bestemt. Hvert medlem kan møte ved fullmektig på årsmøtet, men ingen kan være fullmektig for mer enn et medlem. Fullmektigen må legge frem skriftlig og datert fullmakt.

 Dersom et medlem har mer enn 100 % barnehageplass og mindre enn 200 % barnehageplass i barnehagen, som det er betalt andelsinnskudd for, har medlemmet to stemmer på årsmøtet.

Dersom et medlem har mellom 200 % barnehageplass og mindre enn 300 % barnehageplass i barnehagen, som det er betalt andelsinnskudd for, har medlemmet tre stemmer på årsmøtet.

Dersom et medlem har mellom 300 % barnehageplass og mindre enn 400 % barnehageplass i barnehagen, som det er betalt andelsinnskudd for, har medlemmet fire stemmer på årsmøtet.

En beslutning av årsmøtet krever at flertallet av de som deltar i behandlingen av en sak, har stemt for. Ved stemmelikhet gjelder det som møtelederen har stemt for. Blanke stemmer skal anses som ikke avgitt.

Det stilles ingen krav til hvor mange av de stemmeberettigede som må være tilstede for at årsmøtet skal være beslutningsdyktig.

***1-14 Vedtektsendring***

Vedtak om vedtektsendring krever 2/3 flertall av de avgitte stemmer med mindre samvirkeloven stiller strengere krav.

# 1-15 Oppløsning og avvikling

Oppløsning av foretaket besluttes av årsmøtet med det samme flertall som gjelder for vedtektsendringer.

Foretakets medlemmer har rett til å få utbetalt sine andelsinnskudd dersom det er midler i foretaket etter at det har dekket sine forpliktelser.

Gjenværende midler utover dette skal gå til barnehageformål.

# 1-16 Forholdet til lov om samvirkeforetak (samvirkeloven)

Dersom ikke annet følger av vedtektene, gjelder lov om samvirkeforetak (samvirkeloven) av 29. juni 2007 nr. 81 i punkt 16.

**BARNEHAGEVEDTEKTER**

***2-1 Eierskap***

Barnehagen eies av Løkke barnehage SA.

***2-2 Formål og målsetting***

Driften skal være i samsvar med de til enhver tid gjeldende lover og forskrifter for barnehagevirksomheten. Barnehagen skal i nær forståelse og samarbeid med hjemmet stimulere barna til å bruke og å utvikle egne evner og anlegg, og gi dem et godt grunnlag til å bli selvstendige, tolerante og skapende mennesker med forutsetning for senere å ta ansvar og ha omsorg for andre. Barnehagen skal hjelpe til med å gi barna en oppdragelse i samsvar med kristne grunnverdier.

***2-3 Daglig leder***

Daglig leder ansettes av og rapporterer til eierstyret. Daglig leder har ansvar for at driften av barnehagen skjer i samsvar med gjeldende lovverk og forskrifter, vedtekter og vedtak i barnehagens styrende organer. Daglig leder har personalansvar for alle ansatte og skal i samråd med de pedagogiske lederne utarbeide årsplan for barnehagen og foreta opptak av barn. Daglig leder har ansvar for å sende årsmelding til kommunen innen fastsatt frist, jfr. regler om statstilskudd for barnehager og fritidshjem.

***2-4 Foreldrerådet***

Foreldrerådet består av foreldre/foresatte til alle barn i barnehagen.

***2-5 Samarbeidsutvalg***

Samarbeidsutvalget består av 6 medlemmer.

2 medlemmer velges av foreldrerådet

2 medlemmer velges av ansatte

2 medlemmer velges av eierstyret

Samarbeidsutvalgets medlemmer velges for 2 år av gangen og konstituerer seg selv. Samarbeidsutvalgets oppgaver består av å utarbeide årsplan, samt evaluering av forrige årsplan, organisere dugnader og iverksette sosiale aktiviteter. Daglig leder har møte-, tale-, og forslagsrett i samarbeidsutvalget.

***2-6 Opptak av barn***

Opptak av barn skjer gjennom samordnet opptak i Sarpsborg kommune. Søknadsfrist er felles for alle barnehagene, og fristen er den som kommunen til en hver tid setter. Innstilling til opptak gjøres av daglig leder ut i fra barnehagens tildelingskriterier.

Det vil bli foretatt løpende opptak av barn ved evt. ledige plasser gjennom året. Da blir barna plukket fra barnehagens venteliste. Barn som har plass i barnehagen har i utgangspunktet plass så lenge de ønsker. Ved tildeling av plass skal det legges vekt på disse kriteriene:

1. Barn som har rett til prioritert plass etter barnehagelovens § 13.

2. Søsken av barn som har plass i barnehagen prioriteres.

3. Ved opptak følges ansiennitetsprinsippet regnet etter foreldrenes samlede medlemskap i laget.

4. Barn på deltids plass vil ikke ha rett til hel plass på bekostning av andre barn som oppfyller

ovennevnte kriterier.

5. Barn av enslige foreldre.

6. Barn der begge foreldre er i jobb eller utdanning.

7. Barn med tilknytning til barnehagen gjennom nærmiljøet.

Der hensynet til sammensetning av gruppen etter alder og kjønn teller inn, så kan nevnte prinsipper fravikes. Der to søkere stiller likt ved tildeling av plass, avgjøres det ved loddtrekning.

***2-7 Antall barn i barnehagen / Barnas alder***

Begrenset oppad til 40 hele plasser. Barnas alder: 1-5 år.

***2-8 Arealutnytting***

Minimumsarealet i barnehagen skal være 4 m² pr. barn over 3 år, og 5,3 m² for barn under 3 år.

***2-9 Åpningstider og ferie***

Barnehagen har åpent alle hverdager. Åpningstiden er mandag til fredag fra kl. 06.30 til kl. 16.45. Lørdag og helligdager, julaften, nyttårsaften og planleggingsdager er barnehagen stengt. Onsdag før skjærtorsdag stenger barnehagen kl. 12.00. Barnehagen har stengt 2 uker i juli, uke 29 og 30, samt romjulsuken. Alle barna må ha minst 4 ukers ferie i løpet av året, hvor av 3 uker skal være sammenhengende. Nytt barnehageår begynner 15.8.

***2-10 Fremmøte***

Barna skal følges ned i barnehagens lokaler, og det skal gis beskjed om at de er kommet/hentet. Det skal også gis beskjed hvis en annen enn foreldrene skal hente barnet. Alle barn må være kommet til barnehagen før kl. 9.30, om ikke annet er avtalt. Ved fravær skal de foresatte gi beskjed til barnehagen.

***2-11 Måltider***

Barna får servert alle måltider i barnehagen. Ved turdager o.l gis det beskjed hvis barna skal ha med seg matpakke. Barna får ikke ha med slikkerier.

***2-12 Barnas helse***

Egenerklæring på fastsatt skjema skal leveres for alle barn ved oppstart. Er det smittsomme sykdommer i hjemmet, plikter de foresatte straks å melde fra til barnehagen. Syke barn kan ikke oppholde seg i barnehagen.

***2-13 Barnas tøy***

Barnas tøy og fottøy må være merket. Tøfler eller sko til innebruk må være med. Barna må være kledd etter værforholdene og ha med ekstra skift. Leker som barna tar med seg hjemmefra, har barnehagen intet ansvar for.

***2-14 Betaling***

Barnehagen følger statens makspris og krever eventuelt matpenger i tillegg. Per 15.8.2018 er foreldrebetalingen på 2730kr og matpenger på 260kr per måned per barn. Når det gjelder søskenmoderasjon samarbeider barnehagen med Sarpsborg kommune. Betaling for barnehageplass skal være innbetalt senest til forfall. Det betales for 11 måneder. Betalingsfri måned fra 15.07. til 15.08. Dersom det ikke er betalt for opphold innen 1 måned etter forfall og betalingsutsettelse ikke er innvilget, gir daglig leder i barnehagen de foresatte skriftlig melding om at barna mister plassen dersom betalingen ikke er skjedd innen 14 dager. De som er skyldig betaling for opphold, kan ikke få sine barn inn i barnehagen ved nytt opptak.

Blir barn hentet etter stengetid så påløpet det et gebyr på 400 kr pr barn.

***2-15 Oppsigelse av andel/plass***

**1.** Oppsigelse av andel medfører at barnet mister barnehageplassen. Andel kan skriftlig sies opp av medlem for innløsning til pålydende med 2 måneder oppsigelse, senest 1. mars for barnehageåret. Permisjon kan søkes jfr. punkt 15.2. Oppsigelse av bekreftet plass for kommende barnehageår, gjelder fra barnehageårets oppstartsdato. Andelen utbetales 2 måneder fra oppsigelsesdato, såfremt foreldrebetalingen er innfridd. Det må betales for plassen i oppsigelsestiden.

**2.** Permisjon kan innvilges dersom plassen blir besatt i permisjonstiden. Søknad om permisjon sendes daglig leder. Laget disponerer eventuelle plasser som blir ledige på grunn av permisjon.

***2-16 Taushetsløfte***

Eierstyret og personalet i barnehagen er underlagt taushetsplikt.

***2-17 Internkontroll / HMS***

Dokumentasjon over barnehagens internkontroll finnes på daglig leders kontor. I en perm der finner man de aktuelle forskriftene, og barnehagens egen sjekkliste for internkontroll. Barnehagens personale/ledelse skal til enhver tid holde seg oppdatert og informert.

***2-18 Dugnad***

Det kreves at samtlige andelseiere deltar i det dugnadsarbeid som blir pålagt dem. Ugyldig uteblivelse fra obligatorisk, annonsert dugnad belastes med kr. 1.000,-.